Ministrul Economiei, Mihai Tudose, a declarat că lucrările la gazoductul Giurgiu-Ruse, prin care România ar trebui să se lege energetic de Bulgaria şi UE, nu este nici până acum funcţional, deşi trebuia să fie gata din 2013, pentru că, pe partea românească, fostul constructor, firma mureşeană CALA S.A. a eşuat lamentabil în efectuarea lucrărilor de subtraversare a Dunării.



Mai exact, angajații CALA SA au pierdut cârtița cu care forau canalul.



„Au pierdut cârtiţa, domnule, asta au făcut. Fie că s-a prăbuşit tunelul şi a astupat şi utilajul, fie altceva, cert e că au pierdut instrumentul. Era a lor, veniseră cu ea”, a spus Tudose, conform economica.net.



Firma din Târgu-Mureş CALA S.A. a lucrat timp de trei ani la interconectorul de gaze de interes strategic pentru România, cerut şi de UE, Giurgiu-Ruse. În acest timp, lucrările nu au evoluat mai deloc. În februarie, contractul cu această firmă a fost reziliat de Transgaz, gazoductul rămânând practic în aer. De-abia luna viitoare, la şapte luni după ce s-a rupt contractul cu CALA, se aşteaptă selectarea unui nou constructor. Acesta are la dispoziţie 14 luni pentru a finaliza proiectul.



























